Hond-sleep: Man verskyn in hofGina. Foto: Knysna-dierekliniek/Facebook Petrus Meyer (65) is op waarskuwing vrygelaat en die saak is tot 11 Julie uitgestel. Kapt. Bernadine Steyn, woordvoerder van die polisie, sê Meyer is Saterdag in hegtenis geneem in verband met die voorval wat glo Donderdag plaasgevind het. Maroela Media het vroeër berig dat twee inwoners van Brenton-on-Lake aanklagte van dieremishandeling teen die hond se eienaar aanhangig gemaak het na die voorval. Die saak is Vrydag by die Knysna-polisiestasie geopen. Die voorval het na bewering in Galjoenstraat plaasgevind. The Star berig daar was ‘n tou om die hond se nek vasgebind. Volgens die berig was die eienaar glo kwaad omdat die hond uit die erf ontsnap het. Die hond is na die Knysna-dierekliniek geneem vir behandeling. Die Knysna-dierekliniek het intussen op sy Facebook-blad gesê die hond, wat nou Gina heet, goeie vordering toon. “Ek is bly om te kan sê dat sy waarskynlik ten volle sal herstel,” het dr. Mark Shortreed in ‘n verklaring op die Facebook-blad gesê.